Op 7 Augustus 1970 is die skool amptelik deur die Direkteur van Onderwys, mnr PRT Nel geopen. Die Adviserende Skoolkomitee (ASK), die nuwe naam vir die Adviesraad, het kompetisies uitgeskryf om ‘n naam, ‘n leuse, ‘n wapen en ‘n skoollied vir die skool te bekom. Die naam “Hoërskool Kuswag” is in Mei 1972 deur die Natalse Onderwys-departement goedgekeur. (Die ASK se oorspronklike voorlegging van “Hoërskool Suidkus” was nie vir die NOD aanvaarbaar nie en daarbenewens was hulle ook nie baie haastig met hulle goedkeuring nie), terwyl die leuse, wapen en skoollied moes wag vir die goedkeuring van die naam). Die leuse “Net ons beste” is later dieselfde maand deur die ASK goedgekeur en die skoolwapen in Augustus 1973. Aangesien ‘n geskikte skoollied nie so maklik gevind kon word nie, het die ASK naderhand die Vrystaatse Inspekteur vir Musiek, mnr Dirkie de Villiers (seun van ds ML de Villiers, komponis van “Die Stem”) in hierdie verband genader. Op 19 Oktober 1977 het “Oom Dirkie” self die skoollied, waarvan sy eggenote, Dol, die woorde en hy die musiek geskryf het, by Kuswag kom “aflewer”. Hy het sommer gou-gou ‘n klompie leerders rondom die vleuelklavier saamgetrek en een-twe-drie het hulle onder sy leiding en begeleiding die skoollied uit volle bors gesing.
Op 6 Desember 1976 vind die “groot trek” plaas toe beide die laer- en hoërskool na die nuwe geboue toe oortrek. Die nuwe skoolgeboue word op 3 November 1978 amptelik geopen deur die Administrateur van Natal, Sy Edele W W B Haveman. Die eerste tennisbane word gedurende 1979 gebou en aan die einde van die jaar afgelewer. Natuurlik moes daar ‘n nuwe pad na die hoofingang van die skool gebou word – en dié pad moes ‘n straatnaam hê. Mnr Dirk de Swardt, destydse adjunkstadsklerk van Amanzimtoti, was ‘n lid van die ASK en het aan die skool die geleentheid gebied om ‘n naam te kies: vandaar KUSWAGLAAN.
Om ‘n swembad vir die skool uit die departement te kry, was ‘n ander storie. Voordat die departement die bou van ‘n swembad goedgekeur het, moes die skool ‘n waarborg verskaf dat hy helfte van die koste (op daardie stadium ongeveer R10 000) sou dra. Die hoof was huiwerig maar is deur die ASK-voorsitter oorreed om wel hierdie waarborg te gee. So gesê so gedoen. Terwyl die swembad in aanbou was, het die departement sy beleid verander en besluit om die volle boukoste van swembaddens te dra!